Številka: 110-10/2025

Datum: 27.3.2025

Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb, v nadaljevanju ZJU) Republika Slovenija, Upravna enota Postojna, Gregorčičev drevored 3, 6230 Postojna, objavlja javni natečaj za zasedbo prostega uradniškega delovnega mesta:

**SVETOVALEC v Oddelku za upravne notranje zadeve (šifra DM 57), za nedoločen čas**

Naloge uradniškega delovnega mesta se lahko opravljajo v treh zaporednih nazivih: svetovalec III, svetovalec II in svetovalec I.

Kandidati, ki se bodo prijavili na prosto delovno mesto, morajo izpolnjevati naslednje pogoje:

* končano najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja);
* najmanj 7 mesecev delovnih izkušenj;
* opravljeno usposabljanje za imenovanje v naziv (če ga kandidat nima, ga mora opraviti najkasneje v 1 letu od sklenitve delovnega razmerja);
* opravljen strokovni izpit iz upravnega postopka (če ga kandidat nima, ga mora opraviti v 3 mesecih od sklenitve delovnega razmerja);
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Izpolnjevanje pogojev kandidat dokazuje s predložitvijo pisne izjave.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Predpisane delovne izkušnje se skrajšajo za tretjino v primeru, da naloge na tem delovnem mestu opravlja javni uslužbenec, ki ima univerzitetno izobrazbo ali visoko strokovno izobrazbo s specializacijo oziroma magisterijem znanosti.

Delovne naloge:

* vodenje in odločanje v zahtevnejših upravnih postopkih na 1. stopnji,
* vodenje evidenc in priprava informacij na njihovi podlagi,
* izdajanje potrdil iz zahtevnih evidenc oziroma o dejstvih, o katerih organ ne vodi evidence pa zakon določa izdajo potrdila o dejstvih,
* zbiranje, urejanje in priprava podatkov za oblikovanje zahtevnejših gradiv,
* samostojno oblikovanje manj zahtevnih gradiv s predlogi ukrepov,
* opravljanje drugih upravnih nalog podobne zahtevnosti,
* pomoč pri pripravi zahtevnejših gradiv.

Kandidat vloži prijavo **na predpisanem obrazcu** in mora vsebovati:

* 1. pisno izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, datum (dan, mesec, leto) zaključka izobraževanja ter ustanova na kateri je bila izobrazba pridobljena;
	2. pisno izjavo kandidata o izpolnjevanju pogoja glede zahtevanih delovnih izkušenj, v kateri kandidat navede vse dosedanje zaposlitve, datum sklenitve in datum prekinitve delovnega razmerja pri posameznem delodajalcu ter kratko opiše delo, ki ga je opravljal pri tem delodajalcu z navedbo stopnje izobrazbe, ki je bila zahtevana za to delovno mesto;
	3. pisno izjavo kandidata o opravljenem usposabljanju za imenovanje v naziv, če je usposabljanje opravil;
	4. pisno izjavo kandidata o opravljenem strokovnem izpitu iz upravnega postopka, če je izpit opravil;
	5. pisno izjavo kandidata, da:
* je državljan Republike Slovenije;
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev;
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
	1. pisno izjavo, da za namen tega natečajnega postopka dovoljuje Upravni enoti Postojna pridobitev podatkov iz 5. točke iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila;
	2. pisno izjavo kandidata, da je seznanjen in dovoljuje, da bo Upravna enota Postojna podatke, ki jih je kandidat navedel v prijavi za prosto delovno mesto, obdelovala za namen izvedbe javnega natečaja.

**Obrazec »vloga za zaposlitev« je obvezna sestavina prijavne vloge posameznega kandidata**. Prijava naj vsebuje tudi kratek življenjepis v kateri naj kandidat poleg formalne izobrazbe navede tudi druga znanja in veščine, ki jih je pridobil.

Kandidati, ki ne bodo izpolnjevali natečajnih pogojev se, v skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10), ne bodo uvrstili v izbirni postopek.

Izbirni postopek se lahko opravi v več fazah tako, da se kandidati izločajo postopno (drugi odstavek 61. člena ZJU). Strokovno usposobljenost bo presojala posebna natečajna komisija.

Natečajna komisija bo strokovno usposobljenost kandidatov presojala na podlagi navedb v prijavi in priloženih pisnih izjav ter razgovora s kandidati ali s pisnim oziroma praktičnim preverjanjem kandidatovega znanja, v kolikor bo to potrebno oziroma z drugimi metodami, ki so skladne s strokovnimi spoznanji na področju ravnanja z ljudmi pri delu.

Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv. V nasprotnem primeru bo moral izbrani kandidat obvezno usposabljanje, v skladu z 89. členom ZJU, opraviti najkasneje v enem letu od sklenitve delovnega razmerja.

Za javne uslužbence, ki so opravili strokovni izpit za imenovanje v naziv skladno z določbami ZJU in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu ZJU.

Pri izbranem kandidatu se bo preverjalo, ali ima opravljen strokovni izpit iz upravnega postopka. V nasprotnem primeru bo moral izbrani kandidat strokovni izpit iz upravnega postopka v skladu z 31. členom Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb), opraviti najkasneje v treh mesecih od sklenitve delovnega razmerja.

Izbran kandidat bo delo na navedenem delovnem mestu opravljal v uradniškem nazivu svetovalec III, z možnostjo napredovanja v višji naziv svetovalec II in svetovalec I.

Z izbranim kandidatom bo sklenjeno delovno razmerje za nedoločen čas s polnim delovnim časom. Izbrani kandidat bo delo opravljal v prostorih Upravne enote Postojna, Gregorčičev drevored 3, 6230 Postojna.

**Kandidati vložijo prijavo na priloženem obrazcu »VLOGA ZA ZAPOSLITEV« v pisni obliki, skupaj z izpolnjeno izjavo o izpolnjevanju pogojev,** ki jo pošljejo v zaprti ovojnici **z označbo**: "za javni natečaj za prosto uradniško delovno mesto svetovalec, številka: 110-10/2025" **na naslov**: Upravna enota Postojna, Gregorčičev drevored 3, 6230 Postojna, in sicer **v roku 8 dni** po objavi na osrednjem spletnem mestu državne uprave GOV.SI in spletni strani Zavoda RS za zaposlovanje.

**Za pisno obliko prijave se šteje tudi elektronska oblika, poslana na elektronski naslov:** **ue.postojna@gov.si****, pri čemer veljavnost prijave ni pogojena z elektronskim podpisom**.

Kandidati bodo o izbiri pisno obveščeni. Obvestilo o končanem izbirnem postopku bo objavljeno na osrednjem spletnem portalu GOV.SI.

Informacije o izvedbi javnega natečaja posreduje Maruša Posega, telefon: 05 728 06 42.

V besedilu javnega natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.

Priloga:

* Vloga za zaposlitev št. 110-10/2025